b'\n_START_ARTICLE_\nStanko Pertot\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini tr\xc5\xbea\xc5\xa1kega tiskarja pri listu Edinost Janeza Pertota. Po kon\xc4\x8dani ljudski \xc5\xa1oli v rojstnem kraju je v \xc5\xa0entvidu pri Ljubljani kon\xc4\x8dal 4. razrede \xc5\xa1kofijske gimnazije in srednjo trgovsko \xc5\xa1olo v Trstu. Ko je fa\xc5\xa1isti\xc4\x8dna oblast prepovedala Edinost, se je dru\xc5\xbeina preselila v Celje,sam pa je moral na odslu\xc5\xbeenje voja\xc5\xa1kega roka v La Spezio. Po odslu\xc5\xbeeni voja\xc5\xa1\xc4\x8dini se je pridru\xc5\xbeil dru\xc5\xbeini v Celju. Tu je bil med soustanovitelji atletskega dru\xc5\xa1tva predhodnika dana\xc5\xa1njega Atletska dru\xc5\xa1tva Kladivar, deloval pa je tudi v Sokolu. Pred napadom na Jugoslavijo se je med prvimi pridru\xc5\xbeil primorskemu bataljonu prostovoljcev in z njimi v Karlovcu do\xc5\xbeivel kapitulacijo Jugoslavije. Iz Karlovca je od\xc5\xa1el v Sarajevo, kjer je pri Rde\xc4\x8dem kri\xc5\xbeu skrbel za prehrano in razme\xc5\xa1\xc4\x8danje slovenskih izseljencev katere so nem\xc5\xa1ki okupatorji nasilno pregnali s \xc5\xa0tajerske. Po italijanski kapitulaciji se je jeseni 1943 vrnil v Trst. Tu je sodeloval z OF in delal pri VOS. Na enem od potovanj med Trstom in Ljubljano ga je Gestapo aretiral ter v drugi polovici leta 1944 poslal v koncentracijsko tabori\xc5\xa1\xc4\x8de Buchenwald, kjer je do\xc4\x8dakal konec vojne. Po osvoboditvi je skrbel za organizirano vra\xc4\x8danje internirancev v domovino. Po vrnitvi v Trst je vodil kino podjetje Globus, ki je predvajalo filme v \xc5\xa1ir\xc5\xa1i tr\xc5\xbea\xc5\xa1ki okolici. Kasneje se je zaposlil pri trgovskem podjetju Luin in nazadnje ustanovil lastno izvozno-uvozno podjetje Intermaris ter ga vodil do smrti. Takoj po prihodu v Trst se je tudi vklju\xc4\x8dil v \xc5\xa1portno organizacijo Zvezo dru\xc5\xa1tev za telesno kulturo in bil njegova gonilna sila. Vse do leta 1952 je bil med organizatorji prvomajskih telovadnih nastopov. Ko je po dogodkih povezanih z Informbirojem delo v Zvezi dru\xc5\xa1tev za telesno kulturo prenehalo, se je lotil novega dela. Nekaj let je bil predsednik \xc5\xa1portnega zdru\xc5\xbeenja BOR, nato \xc4\x8dlan njegovega nadzornega sveta. Ob ustanovitvi slovenskega pomorskega kluba Sirena je postal \xc4\x8dlan njegovega nadzornega sveta. Deloval je tudi v drugih politi\xc4\x8dnih organizacijah: v Slovensko-italijanski protifa\xc5\xa1isti\xc4\x8dni uniji, Slovenski levici, Neodvisni socialisti\xc4\x8dni zvezi in drugih. Veliko je pisal o \xc5\xa1portu in se stalno udele\xc5\xbeeval slovenskih \xc5\xa1portnih in kulturnih prireditev.'